Boere bekommerd oor vuurwapenamnestie(Foto: SAPD) Suider-Afrika Agri Inisiatief (Saai), die landbounetwerk vir familieboere, verwelkom die amnestie vir vuurwapeneienaars, veral diegene wie se hernuwingsaansoeke in dikwels chaotiese toestande in SAPD-stasies vertraag is of weggeraak het. Hulle twyfel egter in die polisie se vermoë om dit sinvol te bestuur. “Die Sentrale Vuurwapenregister (SVR) kan tans nie die normale vloei van hernuwingsaansoeke hanteer nie, en Bheki Cele, minister van polisie, het dit onlangs erken. Die reuse-agterstande is deels hieraan toe te skryf,” sê dr. Theo de Jager, direksievoorsitter van Saai. Hy sê daar heers groot kommer oor die SAPD se vermoë om die amnestie oor die volgende ses maande sinvol te bestuur. “Daar is ’n geraamde een miljoen wettige vuurwapens waarvan hernuwingsaansoeke vertraag is en Saai is ook bekommerd oor die huidige eienaarskapstatus van daardie wapens op die SVR.” Hy sê die SAPD is intens bewus daarvan dat wettige vuurwapens nie die probleem in Suid-Afrika is nie; “tog sloer die SAPD nou reeds jare om ’n oplossing vir die hernuwingsagterstand van vuurwapenlisensies te vind. In die 2005- én die 2010-amnestietydperk is weinig onwettige vuurwapens ingehandig.” Familieboere is egter bekommerd dat laat aansoeke teen hulle gebruik mag word in die vuurwapenbevoegdheidstoets, en Saai wil die minister se onderneming daaroor bekom. Twee aspekte van Cele se aankondiging in die Staatskoerant stem Saai tot kommer. Die SAPD het ’n swak baanrekord wat vuurwapenbeheer betref en het duisende van hul eie vuurwapens oor die afgelope paar jaar verloor. “Teen Augustus 2019 het Cele aangekondig dat daar reeds meer as 500 wapens uit polisiebeamptes se hande weggeraak het. Die reëling dat wapens waarvoor lisensieaansoeke ingedien word by polisiestasies ingehandig moet word, laat familieboere bekommerd dat dit, bloot op grond van statistieke, die onveiligste plek daarvoor kan wees,” sê De Jager. “Boonop is daar geen aanduiding van hoe lank die wapen uit die eienaar se besit sal wees nie, en gegewe die tragiese syfers rakende plaasaanvalle en -moorde en die rol wat parate vuurwapenhantering in selfbeveiliging op plase speel, is familieboere baie skepties oor die sin daarvan om hul wapens onbepaald in te handig.” ’n Deurslaggewende hofsaak oor vuurwapenlisensies wat die Vuurwapeneienaarsvereniging van Suid-Afrika (Gosa) teen die minister aanhangig gemaak het, word eers in Julie ná die einde van die amnestietydperk aangehoor. Saai hoop om dringend saam met netwerkvennote met Cele te beraadslaag oor hierdie en ander besorgdhede. Saai het reeds ’n databank ontwikkel waarheen vuurwapeneienaars wat om amnestie aansoek gedoen het hul besonderhede kan stuur om later opgevolg te word. Stuur jou naam per WhatsApp na Saai by 066 071 6094 om tot die databank gevoeg te word.